L’Ajuntament de Burjassot retira de forma cautelar les plaques de Rus i Castellano
2025-07-24

L’Ajuntament de Burjassot, a petició de l’alcalde a la Junta de Govern, va a procedir a la retirada cautelar de la placa d’inauguració del camp de futbol del poliesportiu municipal, que va ser duta a terme per Alfonso Rus al febrer de 2010, així com la placa d’inauguració de l’edifici de la Policia Local, inaugurat per Serafín Castellano al juny de 2012. Per a l’alcalde de Burjassot, Rafa García, “malgrat que es troben encara immersos en el procediment judicial, entenem que els fets pels quals estan sent investigats ambdues persones són considerablement greus i no volem que existisca al·lusió alguna que danye i deteriore la imatge pública d’aquest Consistori, d’ací la mesura cautelar que hem adoptat”.

A més, aquest Ajuntament va aprovar a l’octubre de 2015 la moció del Grup Socialista per la qual s’aprovava “retirar amb caràcter immediat les plaques commemoratives, inaugurals o esments honorífics situats en edificis que depenguen de l’Ajuntament, o que hagen sigut finançats total o parcialment amb fons procedents d’aquest en tot el territori del nostre municipi, en els quals figure el nom de persones que hagen ocupat càrrecs públics que hagen sigut condemnats per sentència judicial ferma per corrupció, delictes contra la hisenda pública i la seguretat social i/o per delictes contra l’administració, així com retirar tota distinció o element d’homenatge i consideració pública que haja sigut concedida per motiu d’un càrrec i es trobe exposat en espais públics dependents de l’Ajuntament o finançats amb càrrec a fons derivats d’aquest”.

Aquesta mesura, malgrat que no existeix sentència ferma per corrupció, s’adopta donada la gravetat dels fets que s’investiguen en tots dos casos i donat també el descrèdit que per a la institució municipal puga suposar el mantenir aquest tipus de distincions encara que siga de forma temporal. Així doncs “s’ha adoptat que com a mesura cautelar es retiren aquestes plaques en tant els tribunals no dicten sentència ferma sobre aquests fets. En cas de no tenir responsabilitat en aquests fets seran reposades en la seua anterior forma”.